b'\n_START_ARTICLE_\nTricocefaloz\xc4\x83\n_START_SECTION_\nAgentul patogen\n_START_PARAGRAPH_\nTricocefalii  sunt helmin\xc8\x9bi care fac parte din familia Trichuridae, fiind prima dat\xc4\x83 descri\xc8\x99i de Roederer \xc3\xaen 1761._NEWLINE_Roederer \xc3\xaen 1761 a conceput numele de Trichuris ("coada \xc3\xaen fir de p\xc4\x83r"), pe baza  \xc3\xaen\xc8\x9belegerii gre\xc8\x99ite a morfologiei. Genul a fost redenumit \xc3\xaen Trichocephalos ("cap \xc3\xaen fir de p\xc4\x83r") de c\xc4\x83tre Goeze \xc3\xaen 1782, \xc8\x99i modificat \xc3\xaen Trichocephalus de Schrank \xc3\xaen 1788. Ambele denumiri generice sunt \xc3\xaen uz comun. _NEWLINE_Exist\xc4\x83 mai multe specii de tricocefali parazite a unor mamifere, printre care o specie - Trichuris trichiura \xe2\x80\x93 care este un parazit important al oamenilor. Trichuris trichiura este de asemenea parazit al maimu\xc8\x9belor Lumii Vechi (Cercopithecidae) \xc8\x99i Lumii Noi (Cebidae \xc8\x99i Callitrichidae). Ou\xc4\x83le de Trichuris trichiura au fost g\xc4\x83site \xc3\xaentr-o mumie glaciar\xc4\x83 ce avea o vechime de mai mult de 5000 de ani , \xc8\x99i viermele a coexistat probabil cu oamenii pentru timp \xc3\xaendelungat, el probabil a coevoluat cu omenirea ca un parazit al str\xc4\x83mo\xc8\x99ilor no\xc8\x99tri antropoizi. Trichuris trichiura (Linnaeus, 1771) este dependent de om. Trichuris suis (Schrank, 1788), parazit al porcului \xc8\x99i Trichuris vulpis (Froelich, 1789), parazit al c\xc3\xa2inelui, sunt rareori implica\xc8\x9bi \xc3\xaen tricocefalozele umane. _NEWLINE_Viermii adul\xc8\x9bi de Trichuris trichiura, sunt de culoare alb\xc4\x83 sau roz murdar\xc4\x83, masculul  m\xc4\x83soar\xc4\x83 30-45 mm,  femela este mai mai mare \xc8\x99i m\xc4\x83soar\xc4\x83 35-50 mm. Ei includ o parte anterioar\xc4\x83 cefalic\xc4\x83 efilat\xc4\x83 , de aproximativ 100 \xce\xbcm \xc3\xaen diametru, care con\xc8\x9bine esofagul, \xc8\x99i o por\xc8\x9biune caudal\xc4\x83 mai mare, de aproximativ 500 \xce\xbcm \xc3\xaen diametru, care con\xc8\x9bine intestinul \xc8\x99i aparatul reproduc\xc4\x83tor. Raportul dintre lungimea p\xc4\x83r\xc8\x9bii anterioare efilate \xc8\x99i lungimea total\xc4\x83 a viermelui este de 3/5 pentru mascul \xc8\x99i 1/2 pentru femel\xc4\x83. Parazitul are extremitatea posterioar\xc4\x83 curbat\xc4\x83 ventral \xc3\xaentr-o bucl\xc4\x83 de 360\xc2\xb0. _NEWLINE_Gura este orbicular\xc4\x83 \xc8\x99i reprezint\xc4\x83 o simpla deschidere, lipsit\xc4\x83 de buze. Cavitatea bucal\xc4\x83 este mic\xc4\x83 \xc8\x99i este prev\xc4\x83zut\xc4\x83 cu o lancet\xc4\x83 minuscul\xc4\x83. Esofagul este foarte lung, ocup\xc3\xa2nd aproximativ dou\xc4\x83 treimi din lungimea corpului, \xc8\x99i const\xc4\x83 dintr-un tub cu pere\xc8\x9bi sub\xc8\x9biri, \xc3\xaenconjurat\xc4\x83 de glande unicelulare mari, numite sticocite. \xc3\x8entreaga structur\xc4\x83 este adesea descris\xc4\x83 ca un sticozom. Extremitatea anterioar\xc4\x83 a esofagului este par\xc8\x9bial musculoas\xc4\x83 \xc8\x99i lipsit\xc4\x83 de stihocite. Orificiul anal este situat terminal._NEWLINE_Suprafa\xc8\x9ba ventral\xc4\x83 a regiunii esofagiene are o band\xc4\x83 larg\xc4\x83 de pori minusculi, care duc la celule glandulare \xc8\x99i neglandulare subiacente. Aceast\xc4\x83 banda bacilar\xc4\x83 specializat\xc4\x83 a epidermului este tipic\xc4\x83 pentru ordinul Trichinellida. De\xc8\x99i func\xc8\x9bia celulelor din banda bacilar\xc4\x83 este necunoscut\xc4\x83, ultrastructura lor sugereaz\xc4\x83 c\xc4\x83 celulele glandulare pot avea un rol \xc3\xaen reglarea osmotic\xc4\x83 sau ionic\xc4\x83, iar celulele neglandulare pot avea un rol \xc3\xaen formarea cuticulei \xc8\x99i depozitarea alimentelor._NEWLINE_Ambele sexe au o singur\xc4\x83 gonad\xc4\x83. Sistemul excretor este absent._NEWLINE_Masculul la extremitatea posterioar\xc4\x83 a corpului se curbeaz\xc4\x83 \xc3\xaen spirala, concavitatea spirei corespunde fe\xc8\x9bei dorsale; are doar un singur testicul \xc8\x99i un singur spicul de 2 mm lungime, \xc3\xaenconjurat de o teac\xc4\x83 sau prepu\xc8\x9b acoperit pe toat\xc4\x83 lungimea sa de spini mici de\xc8\x99i \xc8\x99i ascu\xc8\x9bi\xc8\x9bi. Ductul ejaculator se une\xc8\x99te cu intestinul anterior la cloac\xc4\x83. _NEWLINE_Femela la extremitatea posterioar\xc4\x83 arcuat\xc4\x83  simplu, posed\xc4\x83 un singur ovar, vulva se afl\xc4\x83 la originea por\xc8\x9biunii \xc3\xaengro\xc8\x99ate a corpului, aproape de jonc\xc8\x9biunea dintre esofag \xc8\x99i intestin; uterul este torsadat \xc8\x99i con\xc8\x9bine numeroase ou\xc4\x83 neembrionate, \xc3\xaen form\xc4\x83 de l\xc4\x83m\xc3\xa2ie, cu un dop operculat proeminent la fiecare pol._NEWLINE_Ou\xc4\x83le au o forma destul de caracteristic\xc4\x83: de culoare galben-portocaliu, acestea sunt ovoide, m\xc4\x83soar\xc4\x83 50-65 \xc3\x97 23-30 \xce\xbcm, posed\xc4\x83 o coaj\xc4\x83 groas\xc4\x83 brun\xc4\x83 \xc8\x99i un dop mucos la cei 2 poli, oferindu-le un aspect de "l\xc4\x83m\xc3\xa2ie". Ele nu sunt embrionate (nu sunt infectante) \xc3\xaen materiile fecale proasp\xc4\x83t emise . Dopul mucos de la poli reprezint\xc4\x83  ni\xc8\x99te proeminen\xc8\x9be albe, compuse din microfibrile mucoide._NEWLINE_Alte specii de tricocefali adul\xc8\x9bi se disting de Trichuris trichiura prin forma \xc8\x99i ornamenta\xc8\x9bia tecii spiculului la masculi, \xc8\x99i prin forma uterului \xc8\x99i vaginului la femele.\n_START_SECTION_\nRezervorul parazi\xc8\x9bilor\n_START_PARAGRAPH_\nTricocefalii sunt parazi\xc8\x9bi ai intestinului gros \xc8\x99i mai ales a cecului \xc8\x99i apendicelui la mamifere._NEWLINE_Rezervorul de parazi\xc8\x9bi al Trichuris trichiura este reprezentat\xc4\x83 \xc3\xaen special de om \xc8\x99i mai rar de maimu\xc8\x9be \xc8\x99i lemurieni. G\xc4\x83inile \xc8\x99i porcii pot servi probabil ca gazde intermediare. Trichuris trichiura poate aparent supravie\xc8\x9bui \xc8\x99i s\xc4\x83 se reproduc\xc4\x83 la c\xc3\xa2ini; accesul c\xc3\xa2inilor la fecale umane poate duce la diseminarea de c\xc4\x83tre c\xc3\xa2ini a T. trichiura. Tricocefalul porcului, Trichuris suis, \xc8\x99i tricocefalul c\xc3\xa2inelui, Trichuris vulpis, pot rareori contamina omul. _NEWLINE_Exist\xc4\x83, pe de alt\xc4\x83 parte, alte rezervoare ale parazi\xc8\x9bilor \xc3\xaen func\xc8\x9bie de speciile de tricocefali: Trichuris affinis la ovine \xc8\x99i caprine, Trichuris unguiculata la iepurele de cas\xc4\x83 \xc8\x99i la iepurele s\xc4\x83lbatic, Trichuris muris la \xc8\x99oareci.\n_START_SECTION_\nCiclu de via\xc8\x9b\xc4\x83\n_START_PARAGRAPH_\nFiecare femel\xc4\x83 dup\xc4\x83 copula\xc8\x9bie produce 3000 - 20.000 de oua pe zi, timp de cinci ani. Ou\xc4\x83le sunt eliminate \xc3\xaen materiile fecale, con\xc8\x9bin numai o celul\xc4\x83 \xc8\x99i nu sunt, prin urmare, infestante._NEWLINE_Embrionizarea (formarea embrionului) decurge lent \xc3\xaen mediul exterior (sol), \xc8\x99i oul nu devine infestant dec\xc3\xa2t la 6-12 luni. \xc3\x8en \xc8\x9b\xc4\x83rile calde, e suficient doar 3-4 s\xc4\x83pt\xc4\x83m\xc3\xa2ni pentru embrion ca s\xc4\x83 ajung\xc4\x83 la talia sa definitiv\xc4\x83. Datorit\xc4\x83 cojii groase care \xc3\xael \xc3\xaenconjoar\xc4\x83, el poate rezista la frig \xc8\x99i \xc3\xaenghe\xc8\x9b. Ou\xc4\x83le pot r\xc4\x83m\xc3\xa2ne vii \xc8\x99i infestante pe parcursul mai multor ani, uneori mai mult de 5 ani, \xc3\xaentr-un sol umed \xc8\x99i umbrit, dar sunt distruse prin uscare. Sub - 9\xc2\xb0 C \xc8\x99i peste +52\xc2\xb0 C ele pier. Oul infestant con\xc8\x9bine o larva (aflat\xc4\x83 \xc3\xaen stadiul L\xe2\x82\x81 larvar)._NEWLINE_Contaminarea uman\xc4\x83 se face prin ingestia ou\xc4\x83lor embrionate prezente pe fructele sau legumele contaminate sau \xc3\xaen apa murdar\xc4\x83 sau prin intermediul m\xc3\xa2inilor murdare sau prin geofagie, \xc3\xaen special \xc3\xaen r\xc3\xa2ndul copiilor \xc8\x99i handicapa\xc8\x9bilor mintali din zonele endemice. Rolul mu\xc8\x99telor a fost evocat \xc3\xaen diseminarea ou\xc4\x83lor \xc8\x99i contaminarea alimentelor._NEWLINE_\xc3\x8en tubul digestiv, coaja oului este digerat\xc4\x83 de c\xc4\x83tre sucul gastric \xc8\x99i pancreatic, eliber\xc3\xa2nd larva L\xe2\x82\x81 (eclozarea). Larvele cresc \xc8\x99i n\xc4\x83p\xc3\xa2rlesc de 3 ori, form\xc3\xa2nd 3 stadii larvare succesive (L\xe2\x82\x82, L\xe2\x82\x83, L\xe2\x82\x84). Stadiul larvar L\xe2\x82\x84 se transform\xc4\x83 \xc3\xaen viermele adult. Procesul de maturizare necesit\xc4\x83 aproximativ 30-90 de zile dup\xc4\x83 ingestia ou\xc4\x83lor._NEWLINE_Nici un studiu asupra primelor stadii ale dezvolt\xc4\x83rii larvare \xc3\xaen duoden la om nu au fost efectuate, \xc8\x99i observa\xc8\x9biile f\xc4\x83cute la animalele sunt controversate: exist\xc4\x83 o faz\xc4\x83 tranzitoriei \xc3\xaen timpul c\xc4\x83reia larvele penetreaz\xc4\x83 \xc3\xaen mucoasa duodenului, unde ele r\xc4\x83m\xc3\xa2n timp de 8 zile \xc3\xaenainte de a trece din nou \xc3\xaen lumenul intestinal. Apoi, larva coboar\xc4\x83 \xc3\xaen cec unde ea se transform\xc4\x83  \xc3\xaen vierme adult dup\xc4\x83 fazele finale de dezvoltare. _NEWLINE_\xc3\x8en cec viermele penetreaz\xc4\x83 celule din baza criptelor Lieberk\xc3\xbchn \xc8\x99i se fixeaz\xc4\x83 sub epiteliu \xc8\x99i \xc3\xaen straturile superficiale ale corionului mucos prin extremitatea efilat\xc4\x83 anterioar\xc4\x83 \xc8\x99i s\xc4\x83p\xc4\x83 un tunel \xc3\xaen interiorul epiteliului cu ajutorul unui stilet situat la nivelul cavit\xc4\x83\xc8\x9bii bucale \xc8\x99i al enzimelor citolitice.  \xc3\x8en procesul de maturizare  a  viermelui, por\xc8\x9biunea posterioara \xc3\xaengro\xc8\x99at\xc4\x83 iese afar\xc4\x83 din epiteliu \xc8\x99i proemineaz\xc4\x83 \xc3\xaen lumenul intestinal, facilit\xc3\xa2nd copula\xc8\x9bia \xc8\x99i ponta.  Extremitatea anterioar\xc4\x83 sub\xc8\x9bire r\xc4\x83m\xc3\xa2ne \xc3\xaenglobat\xc4\x83 \xc3\xaen mucoasa intestinului, \xc8\x99i viermele \xc3\xaen esen\xc8\x9b\xc4\x83 este un parazit tisular. Viermii se hr\xc4\x83nesc cu epiteliu intestinal, dar pot de asemenea ingera eritrocite, leucocite \xc8\x99i alte celule atunci c\xc3\xa2nd ei reu\xc8\x99esc s\xc4\x83 penetreze sub membrana bazal\xc4\x83. Parazi\xc8\x9bii pot supravie\xc8\x9bui \xc3\xaen organismul uman mai mul\xc8\x9bi ani.\n_START_SECTION_\nReparti\xc8\x9bia geografic\xc4\x83. Prevalen\xc8\x9ba\n_START_PARAGRAPH_\nVerminoz\xc4\x83 cosmopolit\xc4\x83, infec\xc8\x9bia cu tricocefal este totu\xc8\x99i mai frecvent\xc4\x83 \xc3\xaen regiunile tropicale \xc8\x99i subtropicale calde \xc8\x99i umede, cu o frecven\xc8\x9b\xc4\x83 ridicat\xc4\x83 \xc3\xaen sezonul cald._NEWLINE_Se estimeaz\xc4\x83 c\xc4\x83 peste un miliard de persoane sunt purt\xc4\x83tori de Trichuris pe toat\xc4\x83 planeta, inclusiv mai mult de 100 de milioane de copii de v\xc3\xa2rst\xc4\x83 pre\xc8\x99colar\xc4\x83 \xc8\x99i mai mult de 200 de milioane de copii \xc8\x99colariza\xc8\x9bi de 5-14 ani . Grupa de v\xc3\xa2rst\xc4\x83 cea mai afectat\xc4\x83 este 5-14 ani, dar este \xc3\xaent\xc3\xa2lnit \xc8\x99i la copii mai mici. Prevalen\xc8\x9ba la copii poate ajunge la mai mult de 90% \xc3\xaen unele regiuni endemice. Cel pu\xc8\x9bin 27 milioane copii de v\xc3\xa2rst\xc4\x83 \xc8\x99colar\xc4\x83 sunt infecta\xc8\x9bi \xc3\xaen Africa Subsaharian\xc4\x83, 36 milioane \xc3\xaen India, 42 milioane \xc3\xaen China, 39 milioane \xc3\xaen America Latin\xc4\x83 \xc8\x99i Caraibe. Prevalen\xc8\x9ba la adul\xc8\x9bi este sc\xc4\x83zut\xc4\x83._NEWLINE_De regul\xc4\x83, tricocefaloza este mai frecvent \xc3\xaent\xc3\xa2lnit\xc4\x83 \xc3\xaen zona rural\xc4\x83 \xc8\x99i suburban\xc4\x83, \xc3\xaen special \xc3\xaen regiunile agricole suprapopulate, cu standard socioeconomic sc\xc4\x83zut \xc3\xaen care facilit\xc4\x83\xc8\x9bile sanitare lipsesc. \xc3\x8en \xc8\x9b\xc4\x83rile dezvoltate, prevalen\xc8\x9ba a sc\xc4\x83zut considerabil gra\xc8\x9bie amelior\xc4\x83rii condi\xc8\x9biilor  de igien\xc4\x83. \xc3\x8en SUA tricocefaloza are o prevalen\xc8\x9ba sc\xc4\x83zut\xc4\x83 de 1,2%, \xc3\xaens\xc4\x83 este comun\xc4\x83  \xc3\xaen  zona rural\xc4\x83 din sud-est, unde se presupune c\xc4\x83 2,2 milioane de persoane sunt infestate, av\xc3\xa2nd o prevalen\xc8\x9b\xc4\x83 de p\xc3\xa2n\xc4\x83 la 20% - 25%, \xc3\xaen special la copii mici._NEWLINE_De\xc8\x99i, \xc3\xaen general, coextensiv\xc4\x83 \xc3\xaen distribu\xc8\x9bia geografic\xc4\x83 cu Ascaris lumbricoides, Trichuris trichiura este mai sensibil la efectele deshidrat\xc4\x83rii \xc8\x99i luminii solare directe. Adesea sunt prezente \xc3\xaen acela\xc8\x99i timp infestarea cu ascaride \xc8\x99i tricocefali._NEWLINE_Tricocefaloza apare endemic \xc3\xaen colectivit\xc4\x83\xc8\x9bile de copii din zone cu sanita\xc8\x9bie deficitar\xc4\x83, \xc8\x99i sporadic poate fi prezent\xc4\x83 \xc3\xaen oricare arie geografic\xc4\x83.\n_START_SECTION_\nFiziopatologie\n_START_PARAGRAPH_\nParazi\xc8\x9bii \xc8\x99i leziunile produse de ei \xc3\xaen majoritatea cazurilor se limiteaz\xc4\x83 la zona cecal\xc4\x83, totu\xc8\x99i \xc3\xaen infec\xc8\x9biile masive este implicat \xc8\x99i ileonul sau colonul \xc3\xaen \xc3\xaentregime, inclusiv rectul. Destul de frecvent parazi\xc8\x9bii p\xc4\x83trund \xc8\x99i \xc3\xaen apendice, unde provoac\xc4\x83 o inflama\xc8\x9bie u\xc8\x99oar\xc4\x83, exprimat\xc4\x83 clinic printr-o apendicit\xc4\x83 cronic\xc4\x83 sau acut\xc4\x83    ._NEWLINE_\xc3\x8en infec\xc8\x9biile u\xc8\x99oare nu se observ\xc4\x83 existen\xc8\x9ba vreunui r\xc4\x83spuns celular sub membrana bazal\xc4\x83 a enterocitelor lezate. \xc3\x8en infec\xc8\x9biile masive \xc3\xaens\xc4\x83, penetrarea viermilor adul\xc8\x9bi \xc3\xaen mucoasa intestinal\xc4\x83 antreneaz\xc4\x83 o inflama\xc8\x9bie, cu o infiltrarea limfoplasmocitar\xc4\x83 \xc8\x99i eozinofilic\xc4\x83, iar \xc3\xaen unele cazuri apar \xc8\x99i focare necrotice \xc8\x99i hemoragice cu sufuziuni hemoragice. Aceste modific\xc4\x83ri nu dep\xc4\x83\xc8\x99esc de obicei musculara mucoasei_NEWLINE_Viermii se hr\xc4\x83nesc cu epiteliu intestinal, dar pot de asemenea ingera eritrocite (hematofagie), leucocite \xc8\x99i alte celule atunci c\xc3\xa2nd ei reu\xc8\x99esc s\xc4\x83 penetreze sub membrana bazal\xc4\x83. Tricocefalii consum\xc4\x83 aproximativ 0,005 ml de s\xc3\xa2nge pe zi pentru fiecare parazit, ceea ce \xc3\xaenseamn\xc4\x83 de 50 de ori mai pu\xc8\x9bin dec\xc3\xa2t \xc3\xaen anchilostomiaz\xc4\x83; acest fapt indic\xc4\x83 c\xc4\x83 cantitatea de s\xc3\xa2nge care se pierde \xc3\xaen tricocefaloz\xc4\x83 este de cele mai multe ori nesemnificativ\xc4\x83. \xc3\x8ens\xc4\x83 hematofagia poate fi responsabil\xc4\x83 de spolierea sangvin\xc4\x83 \xc8\x99i anemie, \xc3\xaen special \xc3\xaen infest\xc4\x83rile masive, cu peste 1000 de viermi la copiii care au un dezechilibru \xc3\xaen metabolismul fierului. _NEWLINE_Gena mecanic\xc4\x83 \xc8\x99i leziunile mecanice a mucoasei diminueaz\xc4\x83 resorb\xc8\x9bia apoas\xc4\x83 la nivelul colonului; pe de alt\xc4\x83 parte, iritarea termina\xc8\x9biilor nervoase poate provoca un hiperperistaltism intestinal, \xc8\x99i va fi responsabil\xc4\x83 de un prolaps rectal, patognomonic pentru tricocefaloz\xc4\x83. _NEWLINE_Lezarea epiteliului mucoasei intestinale poate crea por\xc8\x9bi de intrare pentru bacterii (Shigella) \xc8\x99i protozoare intestinale (Entamoeba histolytica), care provoac\xc4\x83 ulcera\xc8\x9bii. Infestarea cu Trichuris trichiura poate exacerba colita cauzat\xc4\x83 de infec\xc8\x9bia cu Campylobacter jejuni.\n_START_SECTION_\nRela\xc8\x9bia gazd\xc4\x83-parazit. Aspecte imunologice\n_START_PARAGRAPH_\nInfec\xc8\x9bia cu Trichuris trichiura antreneaz\xc4\x83 o reac\xc8\x9bie de sensibilizare antigenic\xc4\x83 specific\xc4\x83, bazat\xc4\x83 pe formarea unui complex celular pentru prezentarea antigenului: celula prezentatoare de antigen - limfocitul B - limfocitul T CD4\xe2\x81\xba (limfocitul T helper). Aceasta induce un r\xc4\x83spuns imunologic celular \xc8\x99i / sau umoral \xc3\xaen func\xc8\x9bie de citokinele produse. _NEWLINE_Anticorpii specifici produ\xc8\x99i sunt imunoglobuline IgG, mai ales subclasele IgG1 \xc8\x99i IgG4, \xc8\x99i IgE. Se remarc\xc4\x83, de asemenea, produc\xc8\x9bia de citokine, din care interleukina 10 \xc8\x99i factorul de necroz\xc4\x83 tumoral\xc4\x83 \xce\xb1 (TNF-\xce\xb1)._NEWLINE_La nivelul mucoasei colonului, reac\xc8\x9biile celulare de hipersensibilitate imediat\xc4\x83 (degranularea intens\xc4\x83 a mastocitelor \xc8\x99i produc\xc8\x9bia de histamin\xc4\x83, concentra\xc8\x9bia forte de IgE) nu sunt suficiente pentru a antrena expulzarea viermilor. La persoanele cu infec\xc8\x9bii severe, mucoasa intestinal\xc4\x83 este inflamat\xc4\x83, edematoas\xc4\x83 \xc8\x99i friabil\xc4\x83, cre\xc8\x99te num\xc4\x83rul de macrofage \xc3\xaen lamina proprie care produc factorul de necroza tumoral\xc4\x83-\xce\xb1  (TNF-\xce\xb1)._NEWLINE_La copii cu infec\xc8\x9bii moderate sau severe, nivelurile sistemice crescute ale TNF-\xce\xb1 pot contribui la \xc3\xaent\xc3\xa2rzierea cre\xc8\x99terii \xc8\x99i afectarea func\xc8\x9biei cognitive._NEWLINE_Sindromul dizenteric cu Trichuris asociat cu infec\xc8\x9biile severe este considerat a fi \xc3\xaen parte datorit\xc4\x83 r\xc4\x83spunsului imun din faza acut\xc4\x83 \xc8\x99i a cre\xc8\x99terii nivelului seric al fibronectinei \xc8\x99i v\xc3\xa2scozit\xc4\x83\xc8\x9bii plasmatice, precum \xc8\x99i al nivelului plasmatic sc\xc4\x83zut al factorului 1 de cre\xc8\x99tere de tip insulinic  (IGF-1) \xc8\x99i a nivelului seric crescut al factorului de necroza tumoral\xc4\x83 alfa (TNF-\xce\xb1)\n_START_SECTION_\nTricocefalul ca agent terapeutic \xc3\xaen bolile inflamatorii intestinale\n_START_PARAGRAPH_\nSe pare c\xc4\x83 infec\xc8\x9bia cu tricocefalului porcin Trichuris suis viu poate duce la \xc3\xaembun\xc4\x83t\xc4\x83\xc8\x9birea bolilor inflamatorii intestinale (boala Crohn \xc8\x99i colita ulcero-hemoragic\xc4\x83). Ou\xc4\x83le de Trichuris suis au fost utilizate de unii cercet\xc4\x83tori  ca tratament \xc3\xaen aceste boli inflamatorii intestinale.\n_START_SECTION_\nPerioada de incuba\xc8\x9bie\n_START_PARAGRAPH_\nPerioada de incuba\xc8\x9bie la om nu a fost publicat\xc4\x83. Ou\xc4\x83le de Trichuris  trichiura apar \xc3\xaen fecale la 2-3 luni dup\xc4\x83 ingerarea ou\xc4\x83lor.\n_START_SECTION_\nComplica\xc8\x9bii\n_START_PARAGRAPH_\nInfec\xc8\x9biile cu tricocefali sunt uneori la originea granuloamelor inflamatorii gigante care iau aspectul unor pseudopolipi ai colonului sau al unei pseudotumori a cecului._NEWLINE_Uneori apare o apendicit\xc4\x83 acut\xc4\x83 parazitar\xc4\x83, diaree cronic\xc4\x83 sau prolaps rectal (mai ales la copii). _NEWLINE_Infest\xc4\x83rile severe pot rareori antrena o ocluzie colic\xc4\x83, o perfora\xc8\x9bie intestinal\xc4\x83 sau o hemoragie digestiv\xc4\x83 superioar\xc4\x83 de origine duodenal\xc4\x83._NEWLINE_Adesea sunt prezente \xc3\xaen acela\xc8\x99i timp infestarea cu tricocefali \xc8\x99i ascaride (Ascaris lumbricoides) sau cu anchilostomi (Ancylostoma duodenale), care se manifest\xc4\x83 printr-o form\xc4\x83 moderat\xc4\x83 de boal\xc4\x83: dureri \xc3\xaen epigastru, fosa iliac\xc4\x83 dreapt\xc4\x83, vom\xc4\x83, flatulen\xc8\x9b\xc4\x83 cu balon\xc4\x83rii intestinale, anorexie, pierdere \xc3\xaen greutate._NEWLINE_\xc3\x8en infec\xc8\x9bia concomitent\xc4\x83 cu tricocefali \xc8\x99i entamibe (Entamoeba histolytica), balantidii (Balantidium coli) sau shigele (Shigella), tabloul clinic este sever,  manifest\xc3\xa2ndu-se prin sindromul dizenteric.\n_START_SECTION_\nEviden\xc8\x9bierea ou\xc4\x83lor.\n_START_PARAGRAPH_\nDiagnosticul infec\xc8\x9biei cu tricocefali este u\xc8\x99or confirmat prin punerea \xc3\xaen eviden\xc8\x9b\xc4\x83 a ou\xc4\x83lor la examenul coproparazitologic al scaunului.  Ou\xc4\x83le au o forma destul de caracteristic\xc4\x83: sunt ovoide, de culoare galben-portocaliu, m\xc4\x83soar\xc4\x83 50-65 \xc3\x97 23-30 \xce\xbcm, posed\xc4\x83 o coaj\xc4\x83 groas\xc4\x83 brun\xc4\x83 \xc8\x99i un dop mucos la cei 2 poli, oferindu-le un aspect de "l\xc4\x83m\xc3\xa2ie". Ele sunt observate la un examen direct sau dup\xc4\x83 diferite tehnici de concentrare utilizate \xc3\xaen mod curent. \xc3\x8en infec\xc8\x9biile slabe se impune folosirea tehnicilor de concentrare, \xc3\xaen special tehnica Kato-Katz._NEWLINE_Num\xc4\x83rarea ou\xc4\x83lor este important\xc4\x83 pentru a estima nivelul de infestare. Un ou pe un c\xc3\xa2mp de examen direct corespunde aproximativ la 1000 de oua pe gram de materii fecale, adic\xc4\x83 la 10-20 viermi adul\xc8\x9bi \xc3\xaen intestin.\n_START_SECTION_\nEviden\xc8\x9bierea viermilor adul\xc8\x9bi.\n_START_PARAGRAPH_\nViermii adul\xc8\x9bi fixa\xc8\x9bi pe mucoasa intestinal\xc4\x83 pot fi observa\xc8\x9bi \xc3\xaen timpul unui examen endoscopic al colonului (colonoscopie, sigmoidoscopie) \xc8\x99i s\xc4\x83 fie extra\xc8\x99i \xc3\xaen acela\xc8\x99i timp._NEWLINE_Prevalen\xc8\x9ba infec\xc8\x9biei cu Trichuris trichiura, diagnosticat\xc4\x83 prin punerea \xc3\xaen eviden\xc8\x9b\xc4\x83 a viermilor adul\xc8\x9bi \xc3\xaen endoscopie, a fost de 0,45% \xc3\xaentr-un centru spitalicesc din nordul Italiei, cu un total de 9113 colonoscopii efectuate. Viermii adul\xc8\x9bi pot fi de asemenea g\xc4\x83si\xc8\x9bi pe suprafa\xc8\x9ba unui prolaps rectal._NEWLINE_\xc3\x8en unele cazuri, diagnosticul poate fi stabilit la un examen histologic al pieselor anatomice, mai ales al apendicelui sau mucoasei intestinale. _NEWLINE_Viermii adul\xc8\x9bi pot fi de asemenea colecta\xc8\x9bi \xc3\xaen scaun dup\xc4\x83 un tratament antihelmintic. Tricocefalii sunt expulza\xc8\x9bi \xc3\xaen a 2-6 zi dup\xc4\x83 prima doz\xc4\x83 de mebendazol sau albendazol.\n_START_SECTION_\nDiagnosticul parazitologie indirect.\n_START_PARAGRAPH_\nNici un test imunologic serologic nu este, p\xc3\xa2n\xc4\x83 \xc3\xaen prezent, suficient de sensibil \xc8\x99i specific, pentru a permite un diagnostic pozitiv al tricocefalozei. Persoanele infectate cu Trichuris trichiura prezint\xc4\x83 un nivel semnificativ crescut \xc3\xaen saliv\xc4\x83 al IgG  specifice anti-Trichuris trichiura comparativ cu persoanele neinfectate. Acest fapt poate servi ca mijloc de depistare a infec\xc8\x9biei cu tricocefali prin m\xc4\x83surarea nivelului salivar al IgG anti-Trichuris trichiura. O hipereozinofilie sanguin\xc4\x83 moderat\xc4\x83 a fost observat\xc4\x83 \xc3\xaen faza de invazie, ating\xc3\xa2nd maximumul la a 50-a zi, sc\xc4\x83z\xc3\xa2nd apoi la un nivel subnormal.\n_START_SECTION_\nTratamentul\n_START_PARAGRAPH_\nMedicamentele utilizate \xc3\xaen prezent sunt extrem de eficiente, bine tolerat \xc8\x99i u\xc8\x99or de utilizat. Dac\xc4\x83 examenul coproparazitologic efectuat la 3 s\xc4\x83pt\xc4\x83m\xc3\xa2ni dup\xc4\x83 tratament este pozitiv, trebuie efectuat\xc4\x83 o a doua cur\xc4\x83 de tratament._NEWLINE_\xc3\x8en tratamentul tricocefalozei sunt folosi\xc8\x9bi: deriva\xc8\x9bii de benzimidazol (mebendazolul, flubendazolul, albendazolul), ivermectina, nitazoxanida, pirantelul \xc8\x99i tribendimidina._NEWLINE_Flubendazolul (Fluvermal\xc2\xae) \xc8\x99i mebendazolul (Vermox\xc2\xae) sunt deriva\xc8\x9bi ai imidazolilor cu spectru larg asupra nematozilor, eficien\xc8\x9bi \xc3\xaempotriva viermilor adul\xc8\x9bi \xc8\x99i stadiilor larvare. Se leag\xc4\x83 de tubulina nematodului, inhib\xc3\xa2nd astfel polimerizarea tubulinei \xc3\xaen microtubuli, constituen\xc8\x9bi esen\xc8\x9biali ai citoscheletului celulelor eucario\xc8\x9bilor, \xc8\x99i inhib\xc4\x83 selectiv diviziunea celular\xc4\x83 \xc8\x99i absorb\xc8\x9bia glucozei de c\xc4\x83tre nematozi, aceasta duce la utilizarea crescut\xc4\x83 de glicogen helmintic \xc8\x99i privarea viermilor de principala lor surs\xc4\x83 de energie, antren\xc3\xa2nd moartea parazitului.  Flubendazolul \xc8\x99i mebendazolul sunt slab absorbi\xc8\x9bi \xc3\xaen tubul digestiv \xc8\x99i sunt eliminate \xc3\xaen scaun. Cantitate mic\xc4\x83 absorbit\xc4\x83 este metabolizat\xc4\x83 \xc3\xaen mare parte de c\xc4\x83tre ficat la compu\xc8\x99i inactivi. Toleran\xc8\x9ba lor clinic\xc4\x83 \xc8\x99i biologic\xc4\x83 este excelent\xc4\x83 \xc3\xaen cure scurte. Efectele adverse sunt u\xc8\x99oare \xc8\x99i tranzitorii: disconfort gastrointestinal (gre\xc8\x9buri, vome, diaree, dureri abdominale), cefalee \xc8\x99i ame\xc8\x9beli. Contraindica\xc8\x9bii: nu sunt recomandate \xc3\xaen timpul sarcinii \xc8\x99i al\xc4\x83pt\xc4\x83rii. Flubendazolul \xc8\x99i mebendazolul sunt recomandate \xc3\xaen doz\xc4\x83 de 200 mg/zi timp de 3 zile._NEWLINE_Albendazolul (Zentel\xc2\xae), un derivat al imidazolului, este de asemenea foarte eficient \xc8\x99i bine tolerat. Este slab absorbit \xc8\x99i \xc3\xae\xc8\x99i exercit\xc4\x83 activitatea sa antihelmintic\xc4\x83 direct \xc3\xaen lumenul intestinal. Albendazolul este recomandat de OMS \xc3\xaen tratamentul \xc3\xaen mas\xc4\x83 al tricocefalozei \xc3\xaen doz\xc4\x83 unic\xc4\x83 de un comprimat de 400 mg. Efectele secundare sunt rare: dureri abdominale, diaree, grea\xc8\x9b\xc4\x83, vom\xc4\x83, cefalee, reac\xc8\x9bii alergice. Contraindica\xc8\x9bii: femei gravide, \xc3\xaen timpul na\xc8\x99terii, \xc3\xaen timpul al\xc4\x83pt\xc4\x83rii._NEWLINE_\xc3\x8en infest\xc4\x83rile severe, este necesar s\xc4\x83 se prelungeasc\xc4\x83 tratament antiparazitar (6 zile cu flubendazol sau mebendazol, sau 3 zile cu albendazol) \xc8\x99i se repet\xc4\x83 15 zile mai t\xc3\xa2rziu. _NEWLINE_Ivermectina (Stromectol\xc2\xae), un derivat semisintetic al avermectinelor, este o alternativ\xc4\x83 terapeutic\xc4\x83. Acest medicament, \xc3\xaentrerupe neurotransmisia indus\xc4\x83 de acidul gama-aminobutiric (GABA), induce o paralizie muscular\xc4\x83 a parazitului, ceea ce duce la moartea lor. Toleran\xc8\x9ba clinic\xc4\x83 \xc8\x99i biologic\xc4\x83 a tratamentului cu ivermectin\xc4\x83 este \xc3\xaen general bun\xc4\x83. Efectele adverse sunt numeroase, cu toate acestea, ele sunt rare, u\xc8\x99oare \xc8\x99i tranzitorii: tulbur\xc4\x83ri gastro-intestinale (grea\xc8\x9b\xc4\x83, constipa\xc8\x9bie, diaree ), tulbur\xc4\x83ri neurologice (ame\xc8\x9beal\xc4\x83, somnolen\xc8\x9b\xc4\x83, tremor), tulbur\xc4\x83ri biologice (citoliza hepatica, hematurie, eozinofilie), modific\xc4\x83ri nespecifice electrocardiografice. Administrarea de ivermectin\xc4\x83 nu este recomandat pentru femeile gravide, femeile care al\xc4\x83pteaz\xc4\x83 \xc8\x99i la copii cu greutate mai mic\xc4\x83 de 15 kg. Se recomand\xc4\x83 \xc3\xaentr-o cur\xc4\x83 de 200 \xce\xbcg pe kg \xc8\x99i pe zi timp de 3 zile'